**Nu știu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu știu de ce zăbrelele-ai tăiat

Și ai dezlănțuit atâtea Furii

Din adâncimea-ntunecată -a urii

De care, de o viață, am uitat.

Ce-ai vrut să schimbi? Era mai alb ceva

Decât un zbor de înger pelegrin

Pe cerul încărcat de-atât senin

Încât iubirea de sub el cânta?

A fost o răbufnire-a unui vânt

Ce-și amintea corolele plecate

Și setea din petalele uitate

De ploi ascunse-n margini de pământ?

Ce-a fost? Ce s-a-ntâmplat? Ce-a fost apoi?

Un trai intens? Atât? Niciun regret?

O foaie albă, cu un alt antet,

Sub care-aceleași versuri par mai noi?

Nu știu ce-ai încercat, ce-ai vrut să ai

Mai mult decât în mine ai avut

Și-am șters orice întoarcere-n trecut,

Căci timpul înapoi n-ai cum să-l dai.